b'\n_START_ARTICLE_\nEgon Schiele\n_START_SECTION_\nBiografija\n_START_PARAGRAPH_\nEgonas \xc5\xa0yl\xc4\x97 gim\xc4\x97 1887 m. vasario 3 d. Tulne, Austrijoje. Jis buvo tre\xc4\x8diuoju Adolfo ir Marijos \xc5\xa0yli\xc5\xb3 vaiku, tur\xc4\x97jo dvi vyresnes seseris: Melani ir Gertr\xc5\xabd\xc4\x85. T\xc4\x97vas mir\xc4\x97, kai E. \xc5\xa0ylei buvo keturiolika, jo glob\xc4\x97ju tapo d\xc4\x97d\xc4\x97 ir krik\xc5\xa1tat\xc4\x97vis Leopold Czihaczek._NEWLINE_1906 m. ruden\xc4\xaf E. \xc5\xa0yl\xc4\x97 prad\xc4\x97jo mokytis Vienos vaizduojamojo meno akademijoje pas profesori\xc5\xb3 Christian Griepenkerl. E. \xc5\xa0yl\xc4\x97 susitiko Gustav\xc4\x85 Klimt\xc4\x85 1907 m. ir G. Klimtas tapo jo svarbiu r\xc4\x97m\xc4\x97ju. 1908 m. E. \xc5\xa0yl\xc4\x97 pirm\xc4\x85kart eksponavo grupin\xc4\x97je parodoje Klosternoiburge. Kitais metais su grupe student\xc5\xb3 E. \xc5\xa0yl\xc4\x97 paliko Vienos akademij\xc4\x85 d\xc4\x97l jos akademini\xc5\xb3 mokymo metod\xc5\xb3 ir \xc4\xafk\xc5\xabr\xc4\x97 Neuekunstgruppe (Naujosios dail\xc4\x97s grup\xc4\x97). 1909 m. E. \xc5\xa0yl\xc4\x97 dalyvavo Tarptautin\xc4\x97je dail\xc4\x97s parodoje Vienoje. 1909 m. E. \xc5\xa0yl\xc4\x97 prad\xc4\x97jo i\xc5\xa1vystyti nuosav\xc4\x85 ekspresionistin\xc4\x97s dail\xc4\x97s stili\xc5\xb3 ir nutolo nuo dekoratyvaus Jugendstil stiliaus. 1909 m. \xc4\xafvyko pirmoji Naujosios dail\xc4\x97s grup\xc4\x97s paroda. Jos metu E. \xc5\xa0yl\xc4\x97 susitiko kritik\xc4\x85 ir literat\xc4\x85 Arthur Roessler, kuris supa\xc5\xbeindino j\xc4\xaf su \xc4\xaftakingais kolekcininkais Carl Reininghaus ir Dr. Oskar Reichel._NEWLINE_1910 m. Vienos menin\xc4\x97s dirbtuv\xc4\x97s publikavo 3 E. \xc5\xa0yl\xc4\x97s dizaino pa\xc5\xa1to atvirutes, 1911 m. buvo publikuota pirmoji monografija apie dailinink\xc4\x85 ir \xc4\xafvyko pirmoji jo personalin\xc4\x97 paroda Vienos Miethke galerijoje. E. \xc5\xa0yl\xc4\x97 ir jo modelis, mergait\xc4\x97 Valerie \xe2\x80\x9eWally\xe2\x80\x9c Neuzil, 1911 m. persik\xc4\x97l\xc4\x97 \xc4\xaf Krumau, jo mamos gimt\xc4\x85j\xc4\xaf miestel\xc4\xaf. Miestelio gyventojai ilgainiui \xc4\x97m\xc4\x97 nepalankiai vertinti dailinink\xc4\x85, pas kur\xc4\xaf lank\xc4\x97si nepilnamet\xc4\x97 ir pozuodavo nuoga. 1911 m. E. \xc5\xa0yl\xc4\x97 persik\xc4\x97l\xc4\x97 \xc4\xaf  Noilengbach\xc4\x85 (\xc5\xbdemutin\xc4\x97 Austrija). 1912 m. E. \xc5\xa0yl\xc4\x97 eksponavo daugelyje parod\xc5\xb3. Miunchene jo darbai buvo eksponuoti meno dilerio Hans Goltz galerijoje kartu su vokie\xc4\x8di\xc5\xb3 ekspresionist\xc5\xb3 grup\xc4\x97s \xe2\x80\x9eM\xc4\x97lynasis raitelis\xe2\x80\x9c k\xc5\xabriniais. Ta proga E. \xc5\xa0yl\xc4\x97 lank\xc4\x97si Miunchene, gal\xc4\x97jo susipa\xc5\xbeinti su to laikme\xc4\x8dio Europos tapybos naujausiomis srov\xc4\x97mis, kaip kubizmas. _NEWLINE_1912 m. baland\xc5\xbeio 13 d. E. \xc5\xa0yl\xc4\x97 buvo suimtas Noilengbache ir perkeltas \xc4\xaf Sankt Pelteno kal\xc4\x97jim\xc4\x85. Jis buvo apkaltintas nepilnamet\xc4\x97s pagrobimu ir i\xc5\xa1prievartavimu (Valerie \xe2\x80\x9eWally\xe2\x80\x9c Neuzil tuo metu netur\xc4\x97jo 18 met\xc5\xb3). \xc5\xa0ie kaltinimai v\xc4\x97liau pakeisti \xc4\xaf nusikaltim\xc4\x85 prie\xc5\xa1 moral\xc4\x99. Po 24 dien\xc5\xb3 kal\xc4\x97jime E. \xc5\xa0yl\xc4\x97 buvo paleistas gegu\xc5\xbe\xc4\x97s 8 d. V\xc4\x97liau E. \xc5\xa0yl\xc4\x97s k\xc5\xabryboje nuog\xc5\xb3 ir erotizuot\xc5\xb3 vaik\xc5\xb3 vaizdini\xc5\xb3 suret\xc4\x97jo. Su G. Klimto tarpininkavimu E. \xc5\xa0yl\xc4\x97 susidraugavo su r\xc4\x97m\xc4\x97j\xc5\xb3 Lederer \xc5\xa1eima, ypa\xc4\x8d su Erich Lederer._NEWLINE_1914 m. E. \xc5\xa0yl\xc4\x97 siunt\xc4\x97 darbus parodoms Romoje, Briuselyje ir Pary\xc5\xbeiuje. Met\xc5\xb3 pabaigoje \xc4\xafvyko jo kapitalin\xc4\x97 paroda Guido Arnot galerijoje Vienoje. 1915 m. E. \xc5\xa0yl\xc4\x97 nutrauk\xc4\x97 ry\xc5\xa1ius su Valerie Neuzil ir ved\xc4\x97 Edith Harms. Po vestuvi\xc5\xb3 buvo pa\xc5\xa1auktas \xc4\xaf kariuomen\xc4\x99 (vyko Pirmasis pasaulinis karas). Daugiausiai tarnavo netoli Vienos biuruose administruodamas Rusijos karo belaisvi\xc5\xb3 gabenim\xc4\x85. Tuo metu jis gal\xc4\x97jo naudotis studija ir kurti. Jo k\xc5\xabriniai eksponuoti Amsterdame, Stokholme ir Kopenhagoje. 1918 m. Vienos secesijos parodoje Miunchene E. \xc5\xa0ylei buvo skirtas atskiras kambarys. E. \xc5\xa0yl\xc4\x97s n\xc4\x97\xc5\xa1\xc4\x8dia \xc5\xbemona Edith Harms mir\xc4\x97 1918 m. spalio 28 d. nuo \xe2\x80\x9eispani\xc5\xa1ko gripo\xe2\x80\x9c. E. \xc5\xa0yl\xc4\x97 mir\xc4\x97 nuo tos pa\xc4\x8dios ligos 1918 m. spalio 31 d. Palaidotas Vienos Ober St. Veit kapin\xc4\x97se. Didel\xc4\x97 E. \xc5\xa0yl\xc4\x97s k\xc5\xabrini\xc5\xb3 kolekcija sukaupta Leopoldo galerijoje Vienoje (41 tapybos ir 188 pie\xc5\xa1ti bei akvarel\xc4\x97s k\xc5\xabriniai). 2011 m. jo peiza\xc5\xbeas \xe2\x80\x9eNamai su skalbiniais\xe2\x80\x9c vie\xc5\xa1o aukciono metu buvo parduotas u\xc5\xbe 40 mln. JAV doleri\xc5\xb3.'